„ Vona að tvíburarnir nái að rífa strákana með sér “ „ Ég vona svo sannarlega að hlutirnir fari að ganga betur á Skaganum . Tvíburarnir eru flottir fótboltamenn og ég vona að þeir nái að rífa strákana með sér og ná upp sjálfstraustinu í liðinu . Ég veit að það er nóg til á Skaganum til að breyta stöðunni , “ segir Guðjón Þórðarson sem lét af störfum sem þjálfari Skagaliðins í fótboltanum á mánudag . Aðspurður segist Guðjón ekki vera sár vegna viðskilnaðarins . Honum sárnaði að vinna ekki fótboltaleiki og tímabilið frá því 20. maí í vor frá því Skaginn vann sinn eina sigur í Landsbankadeildinni til þessa sé ekki einungis versti tíminn á sínum 22 ára þjálfaraferli , heldur einnig á öllum hans ferli sem leikmanns , en alls spannar þessi tími 37 ár .